Az 1520-as években Nyugat-Európában és Észak-Itáliában folyó Habsburg–francia háborúk, másfelől a belháborúba süllyedt Magyar Királyság Habsburg birtokba vételének tapasztalatai alapján, és nem utolsósorban a Bécset fenyegető oszmán előnyomulást megtapasztalva I. Ferdinánd osztrák főherceg, magyar és cseh király és tanácsadói már 1529-ben felismerték annak sürgető szükségességét, hogy a hadügyi irányítás feladataira önálló, központi Haditanácsot "(Kriegsrath)" kell szervezni. Ennek jogállásáról, feladatairól azonban hosszú ideig eredménytelen viták és tárgyalások folytak. 1531. február 25-én Ferdinánd Linzben kibocsátott egy uralkodói rendelkezést "(Instruktion)," ebben elrendelte egy négy katonai tanácsadóból álló központi haditanácsi testület felállítását. A haditanács az uralkodó irányítása alá tartozott.